C 278/3

DEĊIŻJONI TAL-KUMMISSJONI

tal-24 ta' Lulju 2018

dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f'dak li għandu x'jaqsam mal-kontribuzzjoni lejn il-Faċilità għar-Refuġjati fit-Turkija

(2018/C 278/03)

MEMORANDUM TA' SPJEGAZZJONI

Adozzjoni tad-Deċiżjoni tal-Kummissjoni dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f'dak li għandu x'jaqsam mal-kontribuzzjoni lejn il-Faċilità għar-Refuġjati fit-Turkija

Il-Faċilità għar-Refuġjati fit-Turkija ġiet stabbilita fl-2015 bħala dimostrazzjoni qawwija tal-impenn tal-UE biex tappoġġa r-refuġjati fit-Turkija. Din il-faċilità fiha kemm appoġġ umanitarju kif ukoll appoġġ mhux umanitarju biex jassistu lit-Turkija fl-isforzi tagħha biex tospita lir-refuġjati. L-ewwel ħlas parzjali ta' finanzjament taħt il-Faċilità ammonta għal EUR 3 biljun għall-2016 u l-2017.

Il-mobilizzazzjoni tal-ewwel ħlas parzjali tal-Faċilità għar-Refuġjati fit-Turkija kienet suċċess. Il-pakkett operazzjonali sħiħ ta' EUR 3 biljun ġie ppjanat, impenjat u kkuntrattat fl-ispazju ta' 21 xahar mid-Dikjarazzjoni UE-Turkija ta' Marzu 2016. It-Tieni Rapport Annwali tal-Faċilità (1) jinkludi informazzjoni dettaljata dwar il-kisbiet u l-implimentazzjoni ta' total ta' 72 proġett. Ir-rapport jikkonferma riżultati tanġibbli. Dan jinkludi l-għoti ta' appoġġ fi dħul fix-xahar lil kważi 1,2 miljun refuġjat l-aktar vulnerabbli bi trasferimenti ta' flus fix-xahar taħt is-Sistema ta' Protezzjoni Soċjali ta' Emerġenza; l-għoti ta' taħriġ fil-lingwa Torka lil 312 000 tifel u tifla refuġjat/a u materjal edukattiv lil 500 000 student; u konsultazzjonijiet dwar il-kura tas-saħħa primarja għal kważi 764 000 refuġjat u t-tilqim ta' aktar minn 217 000 tarbija refuġjati Sirjani. Il-governanza tal-Faċilità ppermettiet ukoll approċċ ta' sħubija bejn l-UE u l-Istati Membri, u governanza konġunta ma tkunx possibbli b'finanzjament li jiġi esklussivament mill-baġit tal-Unjoni.

L-UE għandha interess qawwi li tkompli dak li wera li jaħdem sew. Din id-Deċiżjoni tal-Kummissjoni għandha għan li tiżgura li x-xogħol siewi tal-Faċilità jista' jkompli, kif stabbilit fid-Dikjarazzjoni UE-Turkija.

Id-Dikjarazzjoni UE-Turkija kkonfermat li l-UE se timmobilizza EUR 3 biljun addizzjonali għall-Facilità sal-aħħar tal-2018 jekk il-kundizzjonijiet rilevanti jiġu ssodisfati. Sabiex tiġi żgurata l-kontinwità tal-proġetti tal-Faċilità u appoġġ mhux interrott għar-refuġjati, u għall-persuni eliġibbli għall-protezzjoni sussidjarja, tenħtieġ deċiżjoni dwar finanzjament addizzjonali. Għalhekk, il-Kummissjoni qed tadotta deċiżjoni dwar it-tieni allokazzjoni ta' EUR 3 biljun għall-Faċilità għar-Refuġjati fit-Turkija. Il-baġit tal-2016 u l-2017 mobilizzat abbażi tal-Faċilità kien magħmul minn EUR 1 biljun mill-baġit tal-Unjoni u EUR 2 biljun minn kontribuzzjonijiet tal-Istati Membri bħala dħul estern assenjat. Fid-Deċiżjoni tagħha tal-14 ta' Marzu 2018 (2) il-Kummissjoni sostniet l-istess kondiviżjoni bejn il-baġit tal-Unjoni u kontribuzzjoni tal-Istati Membri tal-UE għat-tieni segment. Wara diskussjoni ulterjuri, il-Kummissjoni ddeċidiet li għall-2018-2019 hija se tikkontribwixxi EUR 2 biljun mill-baġit tal-Unjoni. L-Istati Membri se jagħmlu kontribuzzjonijiet ta' EUR 1 biljun bħala dħul assenjat estern. Fit-18 ta' Lulju il-Fehim Komuni kien aġġornat, li jipprovdi qafas li fih jistgħu jkunu mobilizzati l-kontribuzzjonijiet tal-Istati Membri.

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 210(2) u l-Artikolu 214(6) tiegħu,

Billi:

(1) Il-punt 6 tad-Dikjarazzjoni UE-Turkija tat-18 ta' Marzu 2016, (id-“Dikjarazzjoni”) iddikjara li l-Unjoni se timmobilizza l-finanzjament għall-Faċilità għar-Refuġjati fit-Turkija (“il-Faċilità”) ta' EUR 3 000 000 000 addizzjonali sa tmiem l-2018 hekk kif l-ammont inizjalment allokat ta' EUR 3 000 000 000 taħt il-Faċilità ikun wasal biex jintuża' kollu, u dment li jiġu ssodisfati l-kundizzjonijiet rilevanti.

(2) Ir-Rappreżentanti tal-Gvernijiet tal-Istati Membri fit-3 ta' Frar 2016 ħejjew “Fehim Komuni li jistabbilixxi qafas ta' governanza u kundizzjonalità għall-Faċilità tar-Refuġjati fit-Turkija bejn l-Istati Membri tal-UE u l-Kummissjoni” (minn hawn 'il quddiem imsejjaħ “il-Fehim Komuni”). Il-Fehim Komuni kien aġġornat fit-18 ta' Lulju 2018.

(3) Id-distribuzzjoni ta' kontribuzzjonijiet maqbula fl-ewwel segment kienet ta' EUR 1 000 000 000 mill-baġit tal-Unjoni u EUR 2 000 000 000 mill-Istati Membri.

(4) Il-Kummissjoni jenħtieġ li tipprovdi EUR 2 000 000 000 mill-baġit tal-Unjoni għat-tieni segment. EUR 1 000 000 000 se jkunu pprovduti minn kontribuzzjonijiet tal-Istati Membri.

(5) It-twassil progressiv tal-assistenza għandu bħala kundizzjoni li jiġi implimentat b'mod kontinwu l-fehim bejn l-Unjoni Ewropea u r-Repubblika tat-Turkija biex iżidu l-kooperazzjoni tagħhom marbuta mal-appoġġ għall-persuni li qegħdin taħt protezzjoni temporanja u l-ġestjoni tal-migrazzjoni fi sforz koordinat biex jindirizzaw il-kriżi.

(6) Il-kontribuzzjonijiet finanzjarji individwali mill-Istati Membri għandhom jiddaħħlu fil-baġit tal-Unjoni bħala dħul assenjat estern skont l-Artikolu 21(2)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill (3). Il-Kummissjoni, bħala dik li għandha r-responsabbiltà għall-implimentazzjoni tal-baġit tal-Unjoni skont l-Artikolu 317 tat-Trattat, għandha tiġi pprovduta, f'isem l-Unjoni, b'ċertifikati ta' kontribuzzjoni mill-Istati Membri. Kull ċertifikat ta' kontribuzzjoni espress f'euro għandu l-effett li jippermetti lill-Kummissjoni li tirrendi disponibbli l-approprjazzjonijiet ta' impenn rilevanti malli tirċievi dak iċ-ċertifikat, skont l-Artikolu 7(2) tar-Regolament Delegat tal-Kummissjoni (UE) Nru 1268/2012 (4). Iċ-ċertifikati ta' kontribuzzjoni individwali għandhom ikunu bbażati fuq mudell wieħed li jagħti lok għal adattament, fejn meħtieġ, għal bżonnijiet speċifiċi.

(7) Id-Deċiżjonijiet relatati ma', u azzjonijiet li jipprovdu assistenza umanitarja se jiġu implimentati f'konformità mar-Regolament tal-Kunsill (KE) Nru 1257/96 (5) u skont il-prinċipji stabbiliti fil-kunsens Ewropew dwar l-għajnuna umanitarja (6).

(8) Għar-raġunijiet imsemmija hawn fuq, huwa meħtieġ li tiġi emendata d-Deċiżjoni C(2015) 9500 skont dan (7),

IDDEĊIDIET KIF ĠEJ:

Artikolu 1 Id-Deċiżjoni tal-Kummissjoni C(2015)9500 final hija emendata skont li ġej: l-Artikolu 4 huwa sostitwit b'dan li ġej: “1. Il-Faċilità għandha tikkoordina l-ammont ta' EUR 3 000 000 000 għall-2016-2017, u ammont addizzjonali ta' EUR 3 000 000 000 għall-2018-2019.

Artikolu 2 1. Din id-Deċiżjoni tidħol fis-seħħ fil-jum tal-adozzjoni tagħha. 2. Se tkun ippubblikata fil-Ġurnal Uffiċjali.

Magħmul fi Brussell, l-24 ta' Lulju 2018. Għall-Kummissjoni Johannes HAHN Membru tal-Kummissjoni

(1) Il-Komunikazzjoni tal-Kummissjoni COM(2018) 91 tal-14 ta' Marzu 2018.

(2) Id-Deċiżjoni tal-Kummissjoni tal-14 ta' Marzu 2018 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f'dak li għandu x'jaqsam mal-kontribuzzjoni lejn il-Faċilità għar-Refuġjati fit-Turkija, 2018/C 106/05, ĠU C 106/4 tal-21 ta' Marzu 2018.

(3) Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

(4) ĠU L 362, 31.12.2012, p. 1.

(5) Ir-Regolament tal-Kunsill (KE) Nru 1257/96 tal-20 ta' Ġunju 1996 rigward l-għajnuna umanitarja (ĠU L 163, 2.7.1996, p. 1).

(6) Id-Dikjarazzjoni Konġunta mill-Kunsill u r-Rappreżentanti tal-Gvernijiet tal-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea, “Il-Kunsens Ewropew dwar l-Għajnuna Umanitarja” (ĠU C 25, 30.1.2008, p. 1).

(7) Kif emendat bid-Deċiżjoni tal-Kummissjoni C (2016) 855 tal-10 ta' Frar 2016, id-Deċiżjoni tal-Kummissjoni C (2017) 2293 tat-18 ta' April 2017 u d-Deċiżjoni tal-Kummissjoni C (2018) 1500 tal-14 ta' Marzu 2018.